Туган ягым- яшел бишек

(класстан тыш эш)

Максат:1.Укучыларда туган җиргә, халкына, аның гореф-гадәтләренә хөрмәт тәрбияләү.

 2.Матур сөйләү күнекмәләрен тәрбияләү.

 3.Укучыларның туган як турында белемнәрен ныгыту hәм аларны тормышта кулланырга өйрәтү.

 4.Экологик тәрбия бирү.

 5.Авылдашларыбызның тырыш хезмәтләре белән таныштыру.

 6.Сугыш hәм тыл ветераннарына олы хөрмәт тәрбияләү.

Җиhазлау: интерактив такта, мәкальләр, әйтемнәр язылган плакатлар эленә, авыл картасы, авыл халкының кул эшләре күргәзмәсе оештырыла, укучыларның авыл табигате темасына оештырылган конкурс рәсемнәре куела, авылыбызның куркәм йортлары темасына альбом.

Чакырылган кунаклар: сугыш ветераны, тыл ветераны, авылыбызның зур ихтирамга лаеклы кешеләре, кул эш осталары, авылыбзның “Чишмә” ансамбле.

Укытучы: Хәерле көн хөрмәтле укучылар, чакырылган кунакларыбыз! Бүген без шушы залга үзебезнең туган авылыбыз турында, аның бик матур, бай табигате турында, бигрәктә хөрмәткә лаелы кешеләре турында сөйләшергә җыелдык.

Чара барышы:

Әкрен генә салмак татар көе агыла, шул уңайдан 1нче укучы Габдулла Тукайның ”Туган авылым” шигырен укый:

Тау башына салынгандыр безнең авыл,

Бер чишмә бар, якын безнең авылга ул;

Аулыбызның ямен, суы тәмен беләм,

Шуңар күрә сөям тәнем-җаным белән.

Ходай шунда җан биргән, мин шунда туган,

Шунда әүвәл Коръән аятен укыган;

Шунда белдем рәсүлемез Мөхәммәтне,

Ничек михнәт, җафа күргән, ничек торган.

Истән чыкмый монда минем күргәннәрем,

Шатлык белән уйнап гомер сөргәннәрем;

Абый белән бергәләшеп, кара җирне

Сука белән ертып-ертып йөргәннәремм.

Бу дөньяда, бәлки, күп-күп эшләр күрем,

Билгесездер - кая ташлар бу тәкъдирем;

Кая барсам, кайда торсам, нишләсәм дә,

Хәтеремдә мәңге калыр туган җирем.

 Укытучы: Әйе, туган ягы кирәк кешегә. Узенең ямьле, гүзәл туган ягын сагынмаган кеше бармы икән? Мөгаен юктыр. Күңелләргә гаҗәеп якын, ул туган як, туган җир, туган йорт.Бар кешегә дә изге, кадерле.

 Бар кеше аерым бер хис белән ярата, аны үзенчә матур хисләр белән мактый. Кайда гына булмасын, нәрсә генә эшләмәсен, кеше үзенең туган ягын сагына.

 Талантлы әдип hәм ялкынлы көрәшче Гадел Кутуйның чын күңеленнән язылган “Сагыну” кемне генә тетрәтмәс!

2 нче укучы Г.Кутуйның “Сагыну” нәсереннән өзек укый

“Сагындым, бик сагындым сине, туган ил!

 Сине сагынган саен, миндә көч арта, рухым канатлана.Чит илдә йөреп мин ачык аңладым: hәр кеше өчен үз иленнән дә кадерлерәк, үз иленнән дә изгерәк , үз иленнән дә гүзәлрәк ил дөньяда юктыр ул.

 Сагынган саен сагынасы килә.Сагынуым шундый көчле булганга, кайтуым да ышанычлы. Кайтыр булмасам бу кадәр сагынмаган булмас идем.

 Сагындым, бик сагындым сине, изге туган ил!”

 Укытучы:Шулай да кеше барыбер туган ягына әйләнеп кайта.(Г.Кутуй ул бәхеткә ирешмәсә дә аның иҗаты туган якларына кайта.) Анда якты дөньяга тудырган газиз әнкәсе, беренче тапкыр аваз салган, шунда бала чагын үткәргән газиз туган йорты, туган як еабигатендә үткән бәхетле бала чагы көтә. Шушы җирдә аның ата-бабалары гомерләре буе җир сөргәннәр, шуннан ямь, тәм табып яшәгәннәр.Бу җиргә аларның тирләре тамып калган.

 Укучылар hәм кунаклар бүген безнең арада зур лаекка ия булган, сугыш ветераны, авылдашыбыз Саетгараев Солтан бабай чакырылды. Барыбызга да билгеле Бөек Ватан сугышы башланган беренче көннәреннән үк авылыбыздан 300 якын ир-атлар китә. Сугыш беткәч, авылга бары тик 84 кеше генә кире кайта, ә бүгенге көнгә бары 2 кеше генә безнең арада дип кенә санала.

Хөрмәтле Солтан бабай, бүгенге кичәбездә авылыбыз турында, үзегезнең сугыш юллары турында сөйләп үтсәгез икән.

Сугыш ветеранына сүз бирелә.

Хөрмәтле Солтан бабай! Сезгә бүләк итеп авыл “Чишмә”ансамбленнән татар биюен Голикова Кристина hәм Хурамшина Регина башкара.

 Укытучы: Ә бит бүген куркынычлы сугыш чорында армый-талмый эшләгән тыл ветераны да бездә кунакта. Хөрмәтле Бәҗәт апа, безгә үзегезнең сугыш чорында авылыбыз турында, үзегезнең батырлыкларыгыз турында сөйләсәгез иде.

Тыл ветеранына сүз бирелә.

Укытучы: Хөрмәтле Бәҗәт апа, сезгә багышлап “Чишмә”ансамбле Г.Зәйнашева сүзләренә язылган “Авыл көе” җырын башкара.

Интерактив такта аша авылыбызның күркәм почмаклары курсәтелеп үтә; анда бизәкле өйләр, чәчәккә тулган бакчалар, чишмәләр күзгә салына. Авылыбызның тормыш – көнкүрешләре чагылып үтә.

 Авылыбыз үсә, матурлана. Авылда яңа өйләр салына. Халык мул яши, авылның табигате матурлана. Көшеләр өй алларын агачлар, куаклар бизи, тәрәзә төпләрендә гөлләр чәчәк ата.

3нче укучы:

Тамырланып элек-электән,

Тәрәзеннән балкып күренеп торган

Күңелеңдә халкым гөл йөрткән.

Әй дөньяда гөлләр исән әле,

Бу күңелләр нигә боек соң?

 Гөлләр булып сибелик җилләргә без,

hәр тарафка бездән нур йоксын.

Укытучы: Әйе,чыннан да безнең авыл, бигрәк тә җәй көннәрендә, чәчәккә күмелә. Ә ул бит безнең авыл чәчәк яратучылар ярдәмендә балкый. Шушы яратып чәчәк үстерүчеләр арасыннан бездә кунакта Кафил кызы Фәйхүнә. Хөрмәтле Фәйхүнә апа, менә Сез шулкадәр чәчәк үстерәсез, шул турында безгә сөйләсәгез иде.

 Чишмәләр... челтерәп аккан саф сулы чишмәләр! Элек-электән чишмәләр күңел күрке, авыл байлыгы булып торган. Элек чишмәләрне авылның иң хөрмәтле кешеләре карап, чистартып торганнар . Бүген безнең чакырылган кунакларыбыз арасында Рәшидә апа да бар.Ул безнең авыл кешеләре өчен генә түгел күрше тирә-як авылларына да билгеле: аның бит күпме, авыл табигатенә, чишмәләргә багышланган-үз шигырьләре саклана.

 Хөрмәтле Рәшидә апа, укучылар үз куллары белән, чын күңелдән ясалган бүләкне кабул итсәгез иде.

Укытучы: Хөрмәтле укучылар, кунаклар! Без бүген бу очрашуда бары тик авылыбыз турында сөйләшүне башладык кына. Киләсе очрашуда тагында авылыбызның гореф-гадәтләре турында сүз алып барачакбыз.Ә хәзер укучылар сезне күргәзмәләр белән таныштырып үтәчәкләр, ә аннан соң рөхсәт итегез татар халык ашларыннан авыз итәргә.

 Төзүче: Гыйльманова Аваль кызы Асия.

 Татар теле һәм әдәбият укытучысы.